उम्र के आधार पर 20 प्रतिशत कामगार 18 से 25 वर्ष, 40 प्रतिशत 26 से 40 वर्ष और 30 प्रतिशत 41 से 50 वर्ष की आयु के है। इससे साफ़ झलकता है कि ये कार्य कठोर मेहनत मांगता है जो कि 50 वर्ष से अधिक आयु के बाद बहुत कम संभव है। आकोला के अधिकांश कामगार हिन्दु छीपा है जो अपने आप को नामदेव गहलोत छीपा कह कर पुकारते रहे है। इसके अतिरिक्त यहाँ मजदूर के रूप में काम करते हुए कारीगरी सीख चुके नीलगर और भील समुदाय के भी एक दो परिवार ये काम अपने खुद के स्तर पर करने लगे हैं।जानेमाने दाबू प्रिंट के कारीगर भेरुलाल छीपा के अनुसार वर्षों पूर्व उनके पूर्वज यहां इस वस्त्र छपाई उद्योग के लिए बसाए गए बाद में इस धंधे से उन्हें भी लगाव हो गया था और वे इस काम को आगे बढाते हुए वर्तमान समय की मांग के अनुसार अपनी मेधा से अभिनव प्रयोग भी करते रहते हैं।